Diari Oficial de la Generalitat Valenciana


Sumari del DOGV 8584, del 04-07-2019 (2019/6713)

RESOLUCIÓ d'1 de juliol de 2019, de la consellera de Sanitat Universal i Salut Pública, per la qual s'acorda l'acreditació per a la indicació, ús i autorització de dispensació de medicaments i productes sanitaris d'ús humà en l'àmbit de les cures generals, de les infermeres i els infermers amb una experiència professional mínima d'un any en centres, serveis i institucions sanitaris de gestió directa dependents de la conselleria competent en matèria de sanitat i adscrits a aquesta.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8584

Data del DOGV
:   04-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6713


Data del document
:   01-07-2019

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * establiment hospitalari

RESOLUCIÓ d'1 de juliol de 2019, de la consellera de Sanitat Universal i Salut Pública, per la qual s'acorda l'acreditació per a la indicació, ús i autorització de dispensació de medicaments i productes sanitaris d'ús humà en l'àmbit de les cures generals, de les infermeres i els infermers amb una experiència professional mínima d'un any en centres, serveis i institucions sanitaris de gestió directa dependents de la conselleria competent en matèria de sanitat i adscrits a aquesta. [2019/6713]  
1. La indicació, ús i autorització per a la dispensació de medicaments i productes sanitaris d'ús humà és una reivindicació tradicional de les infermeres i infermers. Aquesta activitat ha demostrat ser eficaç i eficient en tots els països on s'ha implantat, amb reducció de la despesa sanitària, optimització dels recursos i millora de la qualitat assistencial i la satisfacció de les persones usuàries dels serveis de salut. De la mateixa manera, és un fet contrastat que la mesura impacta positivament en la seguretat dels pacients, ja que contribueix a reduir l'automedicació, permet detectar més ràpidament els possibles efectes farmacològics adversos i fomenta el compliment i l'adhesió al tractament farmacològic, alhora que normalitza una realitat quotidiana del desenvolupament de les competències d'aquests professionals.  
  
2. El Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris preveu, en l'article 79.1, que els infermers podien de forma autònoma indicar, usar i autoritzar la dispensació dels medicaments no subjectes a prescripció mèdica i els productes sanitaris relacionats amb el seu exercici professional, i que el Govern regularia la indicació, ús i autorització de determinats medicaments subjectes a prescripció mèdica per part dels infermers, i també fixaria els criteris generals, els requisits específics i els procediments per a l'acreditació d'aquests professionals.  
3. El Reial decret 954/2015, de 23 d'octubre, pel qual es regula la indicació, ús i autorització de dispensació de medicaments i productes sanitaris d'ús humà per part dels infermers, en la redacció feta pel Reial decret 1302/2018, de 22 d'octubre, després de la Sentència del Tribunal Constitucional 76/2018, de 5 de juliol de 2018, dictada en el conflicte positiu de competències núm. 1866-2016, estableix que correspon a la persona titular de l'òrgan competent de la comunitat autònoma respectiva atorgar l'acreditació de les infermeres i infermers responsables de cures generals i de les infermeres i infermers responsables de cures especialitzades, per a la indicació, ús i autorització de dispensació de medicaments i productes sanitaris d'ús humà, amb subjecció als requisits regulats en l'article 9 del Reial decret.  
  
Així mateix, l'article 10 del Reial decret 954/2015 estableix que el procediment per a l'acreditació de les infermeres i els infermers el regularan les comunitats autònomes en l'àmbit de les seues competències.  
  
4. En el context del marc normatiu esmentat la Generalitat ordenarà, a través de la conselleria amb competències en matèria de sanitat, el procediment d'acreditació a través de la corresponent disposició normativa.  
Amb efectes de data d'aquesta mateixa resolució, es dicta resolució d'iniciació del procediment per a l'elaboració del projecte de decret destinat a la regulació del procediment autonòmic valencià general d'acreditació d'infermeria, de conformitat amb la previsió continguda en l'article 10 del Reial decret 954/2015.  
No obstant això, tenint en compte el temps que requereix la prossecució dels tràmits conduents a l'aprovació d'aquesta norma reguladora del procés d'acreditació dels infermers i les infermeres que desenvolupen la seua activitat professional a la Comunitat Valenciana, s'ha valorat la conveniència i l'oportunitat de dictar d'ofici una resolució inicial d'acreditació per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals d'infermeria, comprensiva dels infermers i les infermeres que compleixen el requisit objectiu consistent a tindre una experiència professional mínima d'un any en l'àmbit dels centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta, de manera que s'inclouen les i els professionals que desenvolupen o han desenvolupat la seua activitat en els consorcis hospitalaris. El període anual de serveis computats fa referència al temps treballat fins al dia 31 de maig de 2019, inclusivament.  
  
Les consideracions anteriors es realitzen tenint en compte l'existència de bases de dades pròpies, en les quals es recull informació contrastada i suficient per a garantir la comprovació del compliment del requisit temporal exigit pel Reial decret 954/2015, de 23 d'octubre.  
  
A aquest fet se suma la utilitat que s'estima que pot reportar l'activació d'aquesta competència davant l'imminent període estival, en què nombroses localitats veuen significativament incrementada la seua població flotant, al mateix temps que es dona la circumstància que nombrosos infermers i infermeres ocuparan de manera independent llocs assistencials en platges i altres llocs de gran freqüentació de públic, la qual cosa comporta una oportunitat per a millorar la provisió i qualitat de la cura als pacients de tota la comunitat i de manera especial en les àrees rurals i litorals.  
Alhora, hi ha suficient evidència científica sobre el fet que activar aquesta competència pot reduir la pressió assistencial en els centres d'Atenció Primària i millorar la seguretat, eficiència, qualitat i agilitat en l'atenció, raons d'interés social i tècnic que suggereixen agilitar el procés d'acreditació d'aquesta competència a aquells professionals que estan en disposició d'obtindre-la.  
5. Des del punt de vista formal, aquesta resolució inicial d'acreditació per a la indicació, ús i autorització de dispensació de medicaments i productes sanitaris d'ús humà de les infermeres i els infermers respecte dels quals consta una experiència professional mínima d'un any en l'àmbit dels centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta, es dicta d'ofici sobre la base de l'article 36.3 de la Llei 39/2015, d'1 d'octubre, del procediment administratiu comú de les administracions públiques, que preveu que «Quan haja de dictar-se una sèrie d'actes administratius de la mateixa naturalesa, com ara nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat».  
Aquest acte administratiu serà publicat en el Diari Oficial de la Generalitat Valenciana (DOGV), d'acord amb l'article 45 de la Llei 39/2015, per considerar que així ho aconsellen raons d'interés públic relatives a la millora de l'assistència sanitària, mitjançant l'increment de la seua qualitat general i, en particular, en determinats àmbits geogràfics, així com a través d'una reducció de la pressió assistencial en l'àmbit de l'Atenció Primària, que implicarà una atenció més garantista del compliment dels principis de l'actuació administrativa d'eficàcia, eficiència, economia, suficiència i adequació dels mitjans a les finalitats institucionals i col·laboració en l'àmbit assistencial.  
  
6. Quant a l'eficàcia d'aquesta acreditació d'infermeres i infermers, aquesta produirà efectes des de l'endemà de la publicació en el DOGV, de conformitat amb l'article 39.2 de la Llei 39/2015.  
  
Els infermers i les infermeres que obtinguen l'acreditació mitjançant aquesta resolució podran sol·licitar, a través del centre, servei o institució en la qual desenvolupen la seua activitat professional, l'activació dels sistemes d'informació pertinents que els permeten exercir la competència acreditada, després de la signatura de la credencial de seguretat d'accés a sistemes d'informació.  
Així, d'acord amb el que s'ha exposat i atenent raons fundades d'interés públic, de conformitat amb les competències atribuïdes en el Decret 93/2018, de 13 de juliol, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, es dicta la següent resolució:  
  
Primer  
Acreditar les infermeres i als infermers que s'allisten en annex a aquesta resolució per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals d'infermeria, perquè hi consta que posseeixen una experiència professional mínima d'un any, computant els serveis prestats des del seu nomenament inicial en l'àmbit del sistema valencià públic de salut fins al dia 31 de maig de 2019, inclusivament.  
  
Segon  
Ordenar la publicació en el DOGV d'aquesta resolució d'acreditació. L'acreditació es considerarà atorgada amb la mera referència a aquesta publicació.  
  
Contra aquesta resolució, que posa fi a la via administrativa, es pot interposar, potestativament, un recurs de reposició davant aquest mateix òrgan, en el termini d'un mes comptador des de l'endemà de la publicació, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu davant el jutjat contenciós administratiu que corresponga, en el termini de dos mesos comptadors en els termes ja exposats, de conformitat amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga exercir qualsevol altra via que es considere procedent.  
  
  
València, 1 de juliol de 2019.- La consellera de Sanitat Universal i Salut Pública: Ana Barceló Chico.